
Клуб "Мизия" Плевен и неговите секции по интереси

Глобализацията, информационният поток, динамиката на живота-всичко това довежда младите хора в един забързан ритъм, което понякога ги дистанцира от по-възрастното поколение. То започва в известен смисъл , да се чувства изолирано. Именно това се стреми да преодолее дейността на клуб "Мизия" на ул. Руй 2. Като се има впредвид работата в него, проведените мероприятия и срещи той наистина успява да сплоти възрастните хора, да се чувстват полезни и ангажирани. Хората членуващи в него за миналата 2015 година са 334. Участват в различни секции по интереси. Всяка от тях използва клуба по график съгласуван с организаторката и между тях. Три са спортните, занимаващи се с лечебна физкултура. Това са група "Пролет", "Кайлъка" и"Здравец". Те взимат участие в различни състезания от общоградско, регионално и национално нива по петанка, хвърляне малка топка в цел, упражнения с тояжка, топка и съчетания, плуване и др. Заниманията се водят от квалифициран инструктор. Вокалните групи са представени от "Планински звуци" ръководена от Живка Петрова. За поетите от "Поетично слово" сме Ви разказвали в предишни броеве. Литераторите с голямо удоволствие се събират и четат своите стихове. От осем години съществува групата "Танци", чиито членове репетират два пъти в месеца, петъчен ден. Репертоарът им включва танците рокендрол, танго, валс, народни хора и ръченици. В клуба работят и танцьорите от танцов състав "Готините"  под професионалното ръководство на хореографа Георги Георгиев. Изучават  професионално различни хора, пайдушко, дайчово, еленино, дунавските и др. Събират се всеки вторник и четвъртък. Не трябва да забравяме и спортистите по шахмат, табла и карти. Всяка от тези групи има свое ръководство, управителен съвет и събира членски внос. Това не означава, че съществува разделение между тях. Всичките се координират и сплотяват от ръководството на клуба и организаторката Галина Тончева.

Ще Ви представим тяхната работа за последното тримесечие на 2015 г. На 3 октомври 2015 г. членовете на трите спортни клуба, както и други членове участваха в Световния ден на ходенето, който бе организиран от Община Плевен. От началото на парк "Кайлъка" те се разходиха до Бригадирската поляна, където участваха в томбола за предметни награди, фланелки, шапки и др. Те бяха осигурени от организаторите. 28-ми октомври събра почитателите на поезията на литературно-музикална вечер, на която поетесата Витка Витанова от клуб "Поетично слово" представи стихосбирката си "Изворче на доброто". На същата среща други поети прочетоха нови стихотворения. Срещите на обменни начала запазиха своята традиция. Проведени бяха другарски срещи с възрастните хора от с. Пелишат, както и тези от с. Зверино. Срещите се превърнаха в едни малки тържества с много веселие, песни и танци. На тях жените показаха и своите завидни кулинарни умения. За доброто настроение на всички се погрижиха певиците и певците от "Планински звуци". Спортистите също не оставаха назад. Ежедневните тренировки по шахмат, табла и карти бяха проверявани на организираните състезания и турнири. На 28 и 29 ноември се проведе турнир по шахмат. Победители бяха Павел Семерджиев, първо място, Любомир Меченски, второ място и Николай Ненчев, трето място. Бяха раздадени общо шест награди, плакети,предмети и грамоти за всички участници. Финансирането на наградите бе от събрания членски внос. На 20 ноември членовете на клуб "Ветерани туристи" се събраха на тържество посветено на юбилярите им. Имаше много песни и танци. Традиция е в клуб "Мизия" да се честват юбиляри. Това са хора навършили през календарната година кръгли годишнини. На 9 декември бяха уважени 16 юбиляри. В този ден особено внимание бе отделено на тези хора. Пред събраните присъстващи бяха прочетени кратки биографични данни за всеки от тях, поднесоха им цветя и предмети за спомен след което имаше голямо празненство също с песни и танци. Периодично се отбелязваха и рождените дни на хора от отделните секции в клуба, 11 и 12 декември туристи, 14 декември спортисти от "Пролет" и др. 22-ри декември бе наситен с много мероприятия. В художествена галерия "Дарения Светлин Русев"  поетесата Вана Николова представи своята нова стихосбирка. На този ден бе и коледното тържество, отпразнувано в ресторант "Национал". Присъстващите 142-ма се веселиха по звуците на диското, тангата и валсовете поднесени от дискожокер. Вечерта от 18 часа танцьорите от "Готините" участваха в Трети музикален фестивал "Моя страна, моя България" в чест на плевенчанина естрадния певец Емил Димитров. Музикалната среща бе в Армейски клуб-Плевен. Отчетният период завърши с коледен обяд на група "Танци" в ресторант "Булгари".

В заключение трябва да отбележим, че хората от клуб "Мизия", цялото им ръководство и организаторката Галя Тончева работят наистина много сериозно за един пълноценен и осмислен живот,едни по-леки старини на възрастните хора.

Румен Петков, организатор клуб
Грижи за деца със специални потребности

От Американския национален център за информация относно децата с увреждания съветват: „Една от първите стъпки, които можете да предприемете когато имате дете със специални потребности, е да съберете повече информация за заболяването на детето си, за социалната помощ, която  имате на разположение и за конкретните неща, които можете да правите, за да помогнете на детето да се развива колкото се може повече.“ Прилагането на този съвет ще направи усилията ви по-смислени и целенасочени. Това може да се сравни с пътуване, по време на което отбелязвате на картата докъде сте стигнали и кои важни места от маршрута вече сте минали.

Първо, за родителите е утешително да знаят, че повечето от тези деца не страдат. Доктор Робърт Айзъксън пише в книгата си „Умствено изостаналите деца“: „Повечето от тях могат да бъдат щастливи, да се радват на компанията на другите, да се наслаждават на музиката, на някои видове спорт, на вкусната храна и могат да имат приятели.“ Въпреки че способностите им не са толкова големи, колкото на другите деца, и обкръжението им е по-малко, често те са по-щастливи в своята „къщурка“, отколкото са другите деца в своя „палат“.

Второ, родителите могат да се гордеят с напредъка на своите деца, който е постигнат с много усилия. Усвояването на някоя нова дейност е като изкачването на висок хълм и гледката от върха е възнаграждаваща както за родителите, така и за детето. Дете, страдащо от туберозна склероза и от аутизъм и получава пристъпи. Макар че може да разсъждава разумно, то не е в състояние да говори и почти няма контрол над ръцете си. Но постепенно то се е научило да пие от чаша, пълна до половината, без да разлива нейното съдържание. Благодарение на това, че успява до такава степен да постигне координация между ума и тялото си, то може да пие само така любимото си мляко. За бащата и майката това постижение е още една малка победа над неговите заболявания. Майка му казва: „За нас синът ни е като стабилно дърво в гората. Макар че то не расте бързо като другите дървета, неговата дървесина е много ценна. По подобен начин детето с умствени увреждания се развива бавно. Но за родителите си то става като дъб или като тиково дърво с висока стойност.“

Трето, любвеобилният характер на тяхното дете стопля сърцето на много родители. Родител казва: „Детето ни обича да си ляга рано и преди това винаги целува всички в семейството. Ако не сме си вкъщи, когато си ляга, то ни оставя малка бележка, с която се извинява, че не ни е изчакало. Обикновено ни пише също, че ни обича и че ще се видим сутринта.“

Едно дете не може да говори, но е положило големи усилия да научи няколко думи на жестомимичен език, за да казва на родителите си, че ги обича. Родителите на Тия, които са със забавено развитие, споделят какво чувстват, като казват: „То изпълва живота ни с любов, топлота, обич, прегръдки и целувки.

Четвърто, родителите, които са вярващи, изпитват дълбоко удовлетворение, когато детето им проявява вяра в Бога. Пример за това е Юха, дете от Финландия. На погребението на баща му всички били изненадани, когато той поискал да се помоли от името на присъстващите. В кратката си молитва Юха изразил увереността си, че баща му е в паметта на Бога, който ще го възкреси в определеното време. След това той помолил Бога да помага на всички в семейството му, споменавайки всеки един по име.

Стремежът децата да са по-самостоятелни. Децата с умствени увреждания не остават вечно деца, а след време стават възрастни с умствени увреждания. Затова е хубаво родителите да помагат на децата със специални нужди да не са по-зависими отколкото е необходимо. Майката на такова дете, казва: „Беше по-лесно и по-бързо да правим всичко вместо него. Но се стараехме да му помагаме да се справя колкото се може повече сам.“ Майката на друго добавя: „ Той има много хубави качества, но понякога е наистина упорит. За да го накараме да направи нещо, което не иска, трябва да припомняме, че така ще ни зарадва. Дори след като се съгласи да направи нещо, трябва през цялото време да сме до него и да го насърчаваме.“ За три години семейство помогнали на сина си да се научи да пише на компютър. Сега той е изключително щастлив, че може да изпраща електронни съобщения на приятели и роднини. Но някой трябва да поддържа китките му, докато пише. Неговите родители му помагат да подобрява това свое умение, докато му бъде достатъчна само опора в лактите. Те знаят, че тези няколко сантиметра от китката до лакътя са значителен напредък към по-голяма самостоятелност. Все пак не бива родителите да очакват прекалено много от детето си и да оказват голям натиск върху него. Възможностите на всяко дете са различни. В книгата „Специалното дете“ се дава следния съвет: „Добър и изпитан метод е да се опитвате да постигнете равновесие между насърчаването към по-голяма самостоятелност и осигуряването на достатъчно помощ, така че детето да не се обезсърчи.“ Най-голямата помощ. Родителите на деца с увреждания се нуждаят от голямо търпение и издръжливост, те могат да се обърнат за помощ към съвета на други такива родители или специалисти психолози. Това дава на родителите решителност, надежда и сили да издържат.

Държавата закрива ТЕЛК-вете и разделя освидетелстването на хората с увреждания на две - медицинска експертиза и преценка относно годността им за определена работа. Това стана ясно от представената в аванс концепция на здравното и социалното министерство за реформа в системата на ТЕЛК. Предвижда се създаването на нов вид комисия от лекари, които ще преценяват вида на увреждането, както и втори вид комисия от експерти, които ще търсят начин да осигурят работа на съответния човек. Работодателски организации предлагат въвеждане на частична пенсия за инвалидност, която да се отпуска, ако човекът с увреждане не е способен да работи на пълен работен ден. Ако обаче може и получава пълна заплата, той да няма право на пенсия, предвижда идеята. Новата система трябва да заработи от следващата година и няма да се прилага за хората в заварено положение.

Вместо ТЕЛК, нови комисии от лекари с различни специалности в определен брой болници в цялата страна ще преглеждат хората с увреждания, обясни здравният министър Петър Москов. Това ще става по ясен справочник с ясни класификатори на Световната здравна организация, по които хората ще получават навременна и бърза медицинска експертиза за вида и степента на увреждането, каза министърът. Лекарите в тези комисии ще имат право да работят и като специалисти в лечебно заведение, но задължително ще трябва да отговарят на изисквания за стаж и опит, за да правят медицинската експертиза. Данните от нея ще бъдат изпращани по електронен път до второто ниво - за непълнолетните и пенсионерите това са дирекциите "Социално подпомагане", които ще преценяват какви социални помощи да отпуснат, а за хората в работоспособна възраст това ще е новата Комисия за експертиза на намалена работоспособност. Тя ще преценява дали човек може да продължи на сегашната си работа, или може да изпълнява друга работа, обясни заместник-министърът на труда Гълъб Донев. 

Обмисля се и премахването на инвалидната пенсия, ако човек работи на пълен работен ден, тъй като пенсията е заместващ доход. "Ако човекът може да изпълнява същата работа, би следвало да получава интеграционни и други добавки за това да може да се социализира по-добре, да може отново да работи, а не да се търси вариантът автоматично с отпускане на пенсия", обясни Донев. Броят пенсии за инвалидност е нараснал в пъти за 15 години. От Асоциацията на индустриалния капитал предлагат вариант, при който човек да има право на частична инвалидна пенсия. В концепцията за новата система е заложено още при категорична експертиза, че даден човек не може да се възстанови от увреждането си, да му се издава пожизнено експертно решение.

Смесен хор на слепите 
"Акад. Петко Стайнов" на 80 години

С поредица концерти в различни градове още през 2015 година Смесеният хор на слепите "Акад. Петко Стайнов" отбеляза подобаващо 80-годишнината от създаването на състава. Тържественият финал на честванията беше концертът на 19 януари 2016 година в столичната зала "България" - най-престижната сцена у нас. Получи се празник - с пълна зала, с много настроение от изпълнителите, с аплодисменти, с хубава музика и много разнообразна програма, сподели минути след концерта дългогодишният диригент на хора Петър Матев. Събитието е под патронажа на кмета на град София, г-жа Йорданка Фандъкова. Входът бе свободен, а публиката имаше възможност да се наслади на разнообразна програма, включваща църковно-славянски песнопения, български фолклорни пиеси, западно-европейска музика, хорове из опери. Хорът е основан през 1935 г. от композитора Михаил Шекерджиев под името „Балкан”, а от 17 ноември 1986 г. носи името на един от най-големите български композитори – академик Петко Стайнов. В този уникален в световната практика певчески колектив работят талантливи изпълнители, чийто смисъл на живота им и начин за препитание и реализиране в обществото. От 1997 г. диригент на състава е Петър Матев. На 1 октомври 1948 г., с правителствен указ хорът е обявен за професионален и става първият в света смесен хор от слепи изпълнители, субсидиран от правителството. Репертоарът на състава е богат и обхваща произведения от всички жанрове и стилове в музиката – предкласика, класика, романтизъм, съвременна музика, църковно-славянски песнопения, авторски обработки на български фолклорни песни, вокално-симфонични творби. Записи на Смесения хор на слепите "Акад. Петко Стайнов" са издадени на грамофонни плочи, аудио касети, два компактдиска, записи в Българското национално радио. Съставът изнася стотици концерти в страната и чужбина (Германия, Чехия, Литва, Армения, Беларус, Унгария, Турция, Гърция). Хорът е носител на награди и отличия от фестивали и конкурси.
Кметът на Плевен подписа Етичен кодекс за поведение и народна работа

Кметът на Плевен Георг Спартански подписа "Етичен кодекс за поведение и народна работа", който е съставен от заветите на Апостола, съобщи общинският пресцентър. Инициативата е на Общобългарския комитет "Васил Левски" и на Общината. На церемонията са присъствали Васил Василев - председател на комитета, Васил Копчев - почетен председател на общинския комитет, членове на клубове "Млади възрожденци" от училища в Плевен. Васил Василев е заявил, че подписът под документа е несъмнен знак за следване заветите на Левски. Това събитие има особена стойност в Плевен, защото той е един от градовете, в който бяха създадени първите клубове "Млади възрожденци" - тук са и едни от най-активно развиващите дейност членове с разнообразни и прекрасни инициативи", е казал Василев. Спартански е заявил, че според него "Левски ни поставя пред моралната отговорност да работим за общото благо". Деца от прогимназия "Цветан Спасов" са подарили на кмета издадена от тях книжка, в която са събрали историята за видни исторически личности, чиито имена носят плевенски улици. Спартански е получил в дар портрет на Левски, нарисуван от Роберт Шаханов. Председателят на Общобългарския комитет е присъствал днес на учредяване на деветия в Плевен клуб "Млади възрожденци" - в гимназия "Интелект". Общо членуващите в града вече са 200.

Малин Решовски, БТА/
Меморандум за достъпност в Република България

На 7 януари 2016 г. в Националния пресклуб на БТА, се оповести Меморандум за достъпност в Република България. Това е документ, който е изработен от хора, които желаят реална и безусловна достъпност. Най-общо те се наричат фейсбук общност "За достъпна среда", както е и именувана страницата в социалната мрежа. Участие взеха много хора, организации и медии. Инициаторите излъчиха тройката в състав Недко Недев, Доброслав Илиев и Иван Янев, да представят своите виждания и защо има необходимост от Меморандум за достъпност в РБ. Сред гостите на форума бяха Хюсеин Исмаил зам.-омбудсман на РБ, Даниела Димитрова оперативен директор в Социално предприятие диалози в Германия, Илия Лалов председател на Българската параолимпийска асоциация, Петър Стайков ръководител на бюро по труда за хора с увреждания, Десислав Димов председател на фондация "Хоризонти", инж. Симеон Славчев общински съветник в Столичен общински съвет и много други. Меморандумът беше открит за подписване и присъединяване и още веднага събра подкрепата на присъстващите хора и организации. Предстои неговото разпращане до възможно по-голям брой институции - общински, държавни и частни. Инж. Славчев пое ангажимент, Меморандумът да бъде представен заподкрепа на всички съветници от СОС, както и на кмета на СО г-жа Йорданка Фандъкова. Инициаторите очакват документът да бъде подкрепен от всички мислещи и интелигентни хора в България.
30 дни преди инфаркта. Основни симптоми

Исхемичната болест на сърцето е най-честата причина за инфаркт, възникваща когато прекъсва кръвоснабдяването за сърдечния мускул (миокарда). Специалистите твърдят, че редица симптоми могат да се усетят около 30 дни преди самия инфаркт.

1. Недостиг на въздух. Нарушението на кръвния поток води до намаляване на притока на кръв в белите дробове, което води до недостиг на въздух. Понякога хората с инфаркт не изпитват в гърдите налягане или болка, а страдат от тежка форма на задух, сякаш току-що са участвали в маратон, а дори не са се помръдвали.

2. Замайване и изпотяване. Когато до мозъка достигат все по-малки количество кръв, това засяга всички функции на тялото. Правилното функциониране на мозъка изисква богат приток на кръв. Инфарктите могат да предизвикат замайване , загуба на съзнание. Така че нарушаването на сърдечния ритъм, известен като аритмия, може да бъде потенциално опасно. Студената пот е чест симптом на сърдечен удар.

3. Умора. Чувство на умора и изтощение всеки ден, всяка седмица, може да се появи поради липса на кръвоснабдяване на сърцето, мозъка и белите дробове. Така става трудно да се изпълняват нормалните ежедневни дейности, а състоянието с течение на времето става все по-зле и често води до тежко изтощение – човек се чувства твърде уморен, за да прави нещо. Този симптом е особено чест при жените и може да продължи със седмици. Трайно чувство на умора може да бъде признак на сърдечна недостатъчност.

4. Болки в гърдите, гърба, раменете, ръцете и шията. Най-често срещан и недвусмислен знак за приближаването на инфаркта е болка в гърдите. Първоначално болката само се появява, хората се плашат, но щом изчезне сама и за нея веднага забравят. Хората често пренебрегват болката в гърдите, но в крайна сметка осъзнават сериозността на ситуацията, когато тя се разпространява към раменете, ръцете и гърба.

5. Подуване. Сърдечната недостатъчност може да доведе до натрупване на излишни течности в организма и появата на отоци (обикновено на стъпалата, глезените, краката или корема), и внезапно повишаване на теглото и дори загуба на апетит.

6. Необяснима слабост. В дните преди инфаркт някои хора изпитват силна необяснима слабост. “Струва ми се, че не мога да държа в ръцете си дори и лист хартия.” Човек чувства, че е останал без сили, като при грип. Това е много важен сигнал на организма, че сте изложени на повишен риск от инфаркт на миокарда в близко бъдеще.

7. Сърцебиене или неравномерен сърдечен пулс. Лекарите казват, че обикновено не е нужно да се притеснявате заради редки скокове на пулса. Но сърцебиене или неравномерен пулс, особено придружени от слабост, световъртеж, задух, могат да подсказват идването на инфаркт, сърдечна недостатъчност или аритмия.

8. Храносмилане. Хората често изпитват дискомфорт, болка и подуване на корема, свързани със сърдечна недостатъчност, може да се отрази неблагоприятно на апетита и храносмилането.
Съставители: инж. Румен Петков 

